《貂裘换酒 题“杨柳晚风深巷酒，桃花春水隔帘人”小影》
清代·谈印梅

暖气饧箫透。乍披图、裁红晕碧，艳阳如绣。记得灞桥携手处，摇曳风前杨柳。

千万绪、向谁分剖。楼上晚妆帘半捲，料个人、定为伤春瘦。

人不见，漫回首。

盈盈鸭绿空江皱。望参差、浓阴蘸影，小窗低覆。两岸夭桃红未了，已被云迷洞口。

但隐约、轻罗衣袖。春色撩人无赖甚，向前村、且醉如淮酒。

风景好，忍辜负。

作者简介：谈印梅，字湘卿，归安人。谈学庭次女，南河主簿孙亭昆均室。诗学得孙秋士先生指授，与姊印莲、夫族姑佩芬称归安三女史，有《菱湖三女史集》合刻。